text: কাতালুনিয়া (, আ-ধ্ব-ব: [kətəˈɫuɲə]; , আ-ধ্ব-ব: [kataˈluɲa]; , আ-ধ্ব-ব: [kataˈluɲɔ]) দক্ষিণ-পশ্চিম ইউরোপের রাষ্ট্রে স্পেনে অবস্থিত একটি স্বায়ত্বশাসিত সম্প্রদায় ও ঐতিহাসিক অঞ্চল। হিরোনা, বার্সেলোনা, তার্‌রাগোনা এবং ইয়েইদা নামক চারটি প্রদেশ নিয়ে গঠিত কাতালুনিয়ার আয়তন প্রায় ৩২,১১৩ বর্গকিলোমিটার (বাংলাদেশের আয়তনের প্রায় এক-পঞ্চমাংশের কিছু বেশি)। ভূমধ্যসাগরের উপকূলে অবস্থিত বার্সেলোনা কাতালুনিয়ার রাজধানী নগরী। উত্তরে পিরিনীয় পর্বতমালাটি কাতালুনিয়াকে ফ্রান্স থেকে বিচ্ছিন্ন করেছে। অঞ্চলটির পূর্বে ভূমধ্যসাগর অবস্থিত। তের, ইয়োব্রেগাত ও এব্রো নদী অঞ্চলের প্রধান তিনটি নদী এবং এগুলির সবগুলিই ভূমধ্যসাগরে পতিত হয়েছে। ঐতিহাসিকভাবে ইবেরীয় উপদ্বীপ অঞ্চলে রোমানদের কর্তৃক প্রথম বিজিত অঞ্চল ছিল কাতালুনিয়া। রোমান সাম্রাজ্যের পতনের সময় ৫ম শতকে গথ জাতির লোকেরা এটি বিজয় করে। এর পরে ৭১২ খ্রিস্টাব্দে উত্তর আফ্রিকা থেকে আগত আরব-বার্বার মুসলমান মুর জাতির লোকেরা অঞ্চলটি বিজয় করে। ৭৯৫ সালে ফ্রান্সের রাজা শার্লমাইন এটি বিজয় করেন। ১৪৬৯ সালে স্পেনের একীভবনের পরে কাতালুনিয়ার প্রশাসনিক গুরুত্ব হ্রাস পায়। ১৭শ শতক নাগাদ স্পেনের মধ্যভাগের কাস্তিলে-লেওন নামক অঞ্চলের সাথে স্বার্থের সংঘাতের কারণে এখানে ধারাবাহিকভাবে অনেকগুলি বিচ্ছিন্নতাবাদী আন্দোলনের সূচনা হয়। ১৮৭৬ খ্রিস্টাব্দের পরে কাতালান জাতীয়তাবাদ একটি গুরুত্বপূর্ণ শক্তিতে পরিণত হয়। ১৯৩২ সালে কেন্দ্রীয় সরকারের সাথে আপোসরফার শেষে কাতালুনিয়াকে স্বায়ত্বশাসিল অঞ্চলের মর্যাদা দেওয়া হয়। ১৯৩৯ সালে স্পেনীয় গৃহযুদ্ধে জাতীয়তাবাদীদের বিজয়ের পরে সেই মর্যাদা প্রত্যাহার করে নেওয়া হয় এবং সামরিক শাসক ফ্রান্সিসকো ফ্রাংকোর সরকার কাতালান জাতীয়তাবাদ প্রশ্নে এক দমনমূলক নীতি গ্রহণ করেন। ফ্রাংকোর মৃত্যুর পরে স্পেনে গণতন্ত্রের প্রচলন হলে ১৯৭৯ সালে কাতালুনিয়া পুনরায় স্বায়ত্তশাসন অর্জন করে। বর্তমানে এটি স্পেনের সবচেয়ে বিত্তশালী ও শিল্পায়িত অঞ্চল।
  
  অবকাঠামো
  এটি চারটি প্রদেশ নিয়ে গঠিত বার্সেলোনা, হিরোনা, ইয়েইদা এবং তার্‌রাগোনা। এর রাজধানী এবং সর্ববৃহত্‍ নগরী বার্সেলোনা, যা মাদ্রিদের পর স্পেনের দ্বিতীয় বৃহত্তম নগরী। কাতালুনিয়ার আয়তন ৩২,১১৪ বর্গ কিলোমিটার এবং এর জনসংখ্যা ৭,৫৩৫,২৫১।
  
  ইতিহাস
  কাতালুনিয়া অঞ্চলের ইতিহাস প্রায় এক হাজার বছরের পুরোনো। কাতালুনিয়ার রাজধানী বার্সেলোনা। এই অঞ্চলের ছিলো নিজস্ব ভাষা, সংস্কৃতি, পার্লামেন্ট, জাতীয় পতাকা ও সংগীত। কাতালুনিয়ায় নিজস্ব পুলিশ বাহিনী আছে।
  স্পেনের মোট জনসংখ্যার ১৬ শতাংশ কাতালুনিয়ায় বাস করে। স্পেনের উত্তর-পূর্বের এই প্রদেশটির রাজধানী বার্সেলোনা। বার্সেলোনা বিশ্বের অত্যন্ত জনপ্রিয় শহরগুলোর একটি, ফুটবল এবং একই সাথে পর্যটনের কারণে।
  
  স্বাধীনতার ঘোষণা
  ২০১৭ সালের ২৭ অক্টোবর স্বাধীনতা ঘোষণা করেছে কাতালুনিয়া।
  
  স্পেনের কেন্দ্রীয় সরকারের বাধা উপেক্ষা করে গত ১ অক্টোবর ২০১৭, গণভোটের আয়োজন করে কাতালুনিয়া। এতে ৯০ শতাংশ ভোটার কাতালুনিয়ার স্বাধীনতার পক্ষে রায় দেন। এটি অনুমোদন করে কাতালুনিয়ার সংসদ। স্পেনের সাংবিধানিক আদালত এই পার্লামেন্টকে বরখাস্ত করেছিল। তবে, স্পেন সরকার এই গণভোটকে বেআইনি ও অসাংবিধানিক হিসেবে অভিহিত করে এসেছে।
  
  ভোট দেওয়ার জন্য কাতালুনিয়ার অধিবাসীরা ভোটকেন্দ্রে যাওয়া চেষ্টা করলে তাতে বাধা দিয়েছিল স্পেনের জাতীয় পুলিশ বাহিনী। কাতালান কর্তৃপক্ষের দাবি, গণভোটে অংশ নেওয়া ভোটারদের মধ্যে ৯০ শতাংশের কিছু কম মানুষ স্বাধীনতার পক্ষে রায় দিয়েছে। যদিও মোট জনসংখ্যার মাত্র ৪৩ শতাংশ গণভোটে অংশ নিয়েছে। এরই ধারাবাহিকতায় ২৭ অক্টোবর ২০১৭ কাতালান পার্লামেন্ট স্বাধীনতা ঘোষণা করেছে। পার্লামেন্টে স্বাধীনতার পক্ষে ৭০টি ভোট পড়ে, বিপক্ষে পড়ে ১০ টি।
  
  টীকা
  
  তথ্যসূত্র
  
  বহিঃসংযোগ 
   Generalitat de Catalunya (কাতালুনিয়া সরকার)
   কাতালুনিয়ার স্বায়ত্তশাসনের সংবিধি
   আইডেস্কাট থেকে পরিসংখ্যান তথ্য (কাতালান পরিসংখ্যান প্রতিষ্ঠান)
  
   
  বিষয়শ্রেণী:সাম্প্রতিক ঘটনাসমূহ
  বিষয়শ্রেণী:স্পেনের স্বায়ত্তশাসিত অঞ্চল
  বিষয়শ্রেণী:ইউরোপীয় ইউনিয়নের নাটস ২ পরিসংখ্যান অঞ্চল
  বিষয়শ্রেণী:একাধিক অফিসিয়াল ভাষার সাথে ইউরোপের অঞ্চলসমূহ
  বিষয়শ্রেণী:১৯৩২-এ প্রতিষ্ঠিত রাষ্ট্র ও অঞ্চলসমূহ
  বিষয়শ্রেণী:১৯৭৯-এ প্রতিষ্ঠিত রাষ্ট্র ও অঞ্চলসমূহ
  বিষয়শ্রেণী:২০০৬-এ প্রতিষ্ঠিত রাষ্ট্র ও অঞ্চলসমূহ
title: কাতালুনিয়া